Groningen (citate)

Groningen o Groninga es le capital del provincia nederlandese de Groningen e le nucleo le plus grande in le municipalitate del mesme nomine. In grande partes de Nederlandia del nord, le urbe sovente se appella simplemente Stad (citate). Le municipalitate de Groningen habeva le 1 april 2016 200.487 habitantes (origine: CBS). Isto lo face de longe le citate le plus grande de Nederlandia del nord e le sexte plus grande de Nederlandia. Le 1 de septembre 2014, le citate attingeva le numero de 200.000 habitantes. 

De Groningen non es cognoscite alcun derecto de citate scripte. In su historia, a causa de su position relativemente distante del centros de poter factual successive (Utrecht, Brussel e Le Haga), le citate dependeva primarimente de se e de su ambiente directe. Como citate Hanze, Groningen faceva parte del rete commercial nord-german. Plus tarde, le citate deveniva super toto un centro de mercato regional. Le citate se disveloppava in un citate-stato e lo remaneva durante plure seculos. Post le initio del Republica, Groningen pertineva nominalmente a Nederlandia, sed remaneva usque al epocha francese un citate de facto autonome que dominava le major parte del provincia. Le citate esseva gravemente damnificate durante le Secunde Guerra Mundial: illo non solmente perdeva 3300 citatanos, principalmente judee, sed durante su liberation in 1945 un grande parte del citate interior esseva devorate per le flammas.

Hodie, Groningen es un citate con multe commercio e industria varie, assi como un citate academic importante con plus de 57.000 studentes, de qui circa 35.000 habita in le citate. Le citate collabora con le municipalitates circumjacente in le gruppamento "Vision Regional Groningen-Assen".

Categoria:Citates in Paises Basse